text: To anholdte i retten i sag om tvang og våbenbesiddelse
  23 august 2018 kl. 08.32
  Politiet foretog dramatisk anholdelse på to adresser i Sønderjylland.
  Det var en koordineret og dramatisk politiaktion på to adresser, som onsdag førte til anholdelse af i alt fem personer i Sønderjylland.
  Efter et tip foretog politiet den første anholdelse natten til onsdag på en adresse i Skodborg, og onsdag eftermiddag blev yderlige fire personer anholdt ved en dramatisk aktion i Øster Løgum ved Rødekro. Politiet spærrede landsbyen af og opererede med maskinpistoler under aktionen.
  Tre anholde er torsdag morgen løsladt, men to mænd på 29 og 30 år fremstilles torsdag formiddag i grundlovsforhør ved retten i Esbjerg. Her vil politiet kræve, at de bliver varetægtsfængslet, og at rettens døre lukkes for offentligheden af hensyn til den videre efterforskning i sagen. Det oplyser politikommissær Henning Marcussen, Syd- og Sønderjyllands Politi, til TV SYD.
  Af hensyn til sagens videre efterforskning ønsker politikommissæren heller ikke at tilføje yderligere, end at sagen drejer sig om ulovlig tvang og våbenbesiddelse.
  
  
  